Aquest dimarts s'ha donat oficialment el tret de sortida a la campanya de vigilància dels nivells d'ozó troposfèric a Vic per informar de la qualitat de l'aire i avisar la població quan se superin els llindars de les partícules presents a l'aire amb un panell informatiu a la cèntrica Plaça de l'Estació. El tècnic de Medi Ambient, Jordi Boadas, ha explicat a l'ACN que des d'ara fins al 15 de setembre és l'època en què es poden produir superacions dels llindars d'informació i alerta. A Vic, l'any passat es va superar en set ocasions el llindar d'informació i cap el llindar d'alerta. Boadas ha explicat que l'ozó troposfèric, que pot provocar problemes respiratoris, no s'emet directament a l'atmosfera sinó que es genera a partir de reaccions químiques entre contaminants primaris com els òxids de nitrogen i els compostos orgànics volàtils combinats amb una intensa radiació solar.

Summary: Vic instal·la un panell informatiu per donar a conèixer els nivells d'ozó troposfèric


El poeta Rudhramoorthy Cheran (1960) és un dels autors que han plasmat la Guerra Civil a Sri Lanka i el genocidi a la comunitat tàmil (1983-2009) amb més èxit. Després d'una vida on ha viscut els horrors del conflicte de prop, viatja arreu del món per lluitar "per la igualtat, contra la injustícia, per l'autonomia i l'autodeterminació" per al seu poble i la resta, inclosa Catalunya. Entrevistat per l'ACN durant una visita a Barcelona per presentar la seva antologia en la seva edició bilingüe castellà-tàmil, 'Siembra Solo Palabras', afirma que "ningú té dret a decidir" els drets, llibertats i identitat dels catalans. "Ha de sortir d'ells", afegeix. També defineix la sentència del judici del procés com un "atac a la llibertat d'expressió".  Cheran creu que la decisió del Suprem és "desafortunada" i, segons ell, tant els jutges com el govern espanyol han interpretat la llei de manera "problemàtica i errònia". El poeta creu que l'opinió d'Amnistia Internacional sobre el veredicte "és una declaració legal molt clara sobre per què està equivocat". A més, el poeta de Sri Lanka creu que Catalunya "té tot el dret a demanar igualtat, justícia i autonomia". "Ningú té el dret a dir que no, que tu no ets una nació i no et donarem autonomia i autodeterminació", ha afegit.  L'autor també demana el mateix tracte per la comunitat tàmil que, segons ell, està discriminada pel govern de Sri Lanka. "L'estat pertany a la comunitat majoritària, és un estat majoritari, només per singalesos i buddhistes". Segons el 'World Factbook' de la CIA, els singalesos representen tres quartes parts de la població del país, mentre que els tàmils no passen del 15%. Cheran sosté que "l'obligació constitucional" del país és protegir els singalesos i no la resta.  Sri Lanka es va veure immersa des de 1983 a 2009 en una guerra entre el govern, controlat pels singalesos, i els Tigres Tàmils, una insurgència de l'ètnia homònima. Segons Cheran, a partir del 2006 la guerra civil va derivar en un "genocidi contra el poble tàmil". El 2009, el conflicte es va donar per acabat amb victòria per les forces governamentals. "El que ens va passar no es va reconèixer com un genocidi, sinó com una guerra civil sense testimonis", diu el poeta, justificant-ho per la "geopolítica".  A més, apunta que "no hi ha hagut justícia" amb el cas i que "no mirar el passat és impossible". Preguntat per la memòria històrica, també sobre el debat sobre el llegat del franquisme, diu que "no es pot esborrar el passat, està ple d'injustícies". Per aquest motiu, explica, ha estat escrivint durant la seva vida sobre les últimes dècades a Sri Lanka: "La poesia no pot fer la revolució, però pot tenir un impacte per despertar consciències i difondre el missatge a milers de persones".  Parlant de present, diu que la situació pels tàmils ara és pitjor després de les eleccions presidencials a Sri Lanka el 16 de novembre. El guanyador va ser Gotabaya Rajapaksa, ministre de defensa durant els últims anys del conflicte entre el govern i els tàmils i, per Cheran, un dels màxims responsables del "genocidi". Per ell, el resultat electoral és part d'un "ascens de l'autoritarisme, el discurs de l'odi i l'atac a la llibertat d'expressió" arreu del món, també a Europa.  I sobre el futur, expressa que després de les eleccions, el futur dels tàmils és "molt pessimista". En general, però, envia un missatge d'optimisme al món i s'atreveix a esmenar la cèlebre frase de Descartes 'penso, per tant, existeixo', i l'adapta: "Resistim, per tant, existim".

Summary: Un dels poetes tàmils més influents acusa el judici del procés "d'atac a la llibertat d'expressió"


El projecte ALISE ha presentat aquest dilluns a la seu de la Comissió Europea a Barcelona una demostració d’una bateria per a cotxes elèctrics després de quatre anys d’investigació. Els investigadors, coordinats des de Catalunya, han aconseguit arribar a una tecnologia més lleugera de la que hi ha al mercat, però el coordinador del projecte ALISE del centre tecnològic Leitat, Christophe Aucher, ha afirmat que encara queda “molt camí” per poder posar la bateria dins d’un cotxe i ha marcat 5 anys com a moment per a la seva integració al mercat. El projecte s’ha coordinat des de Catalunya a través del centre tecnològic Leitat i compta amb la participació de les empreses Idneo, Ficosa i Seat com a socis locals. Durant la presentació dels resultats del projecte, el director de la Representació de la Comissió Europea a Barcelona, Ferran Tarradellas, ha afirmat que dos terços del creixement de la UE són “innovació”. Tarradellas ha defensat que el projecte ALISE “contribueix a complir amb els objectius de l’economia circular perquè permet donar un nou ús a un subproducte industrial com és el sofre”. Un dels avantatges de la bateria de liti-sofre, comparada amb la bateria de liti-ió, és que l’autonomia (número de quilòmetres) va en augment del 10%, i els investigadors preveuen que, a cinc anys vista, la tecnologia podrà arribar a doblar l’autonomia i evolucionar de 100 a 200km. Per altra banda, la reducció del pes de la bateria és un altre punt que han destacat, ja que han aconseguit disminuir-lo un 15%, i asseguren que en un futur la bateria podria pesar la meitat del que pesa el prototip actual.  El coordinador del projecte ALISE del centre tecnològic Leitat, Christophe Aucher, ha afegit que no només és necessari omplir els carrers de cotxes elèctrics per millorar el medi ambient, sinó que també és necessari resoldre un tema econòmic. Aucher ha explicat que els països europeus posen taxes per gram de CO2 produït, i ha alertat que si els productors de cotxes no implementen “energia neta” a les seves bateries, les empreses no podran pagar les taxes. Per aquest motiu, el coordinador del projecte ha lamentat que si això passa es tancarà un sector “tan important” a Europa com és l'automoció. En aquest sentit, Aucher ha explicat que falta reforçar “el cicle de vida” de la bateria, que a l’hora de carregar agafa una alta temperatura. És per això i altres millores que la producció real de la bateria es realitzarà en cinc anys, segons les prediccions dels investigadors del projecte. ALISE és un projecte finançat per la Comissió Europea amb quinze socis d’arreu d’Europa entre universitats, centres de recerca i empreses de cinc estats membres de la Unió Europea (Itàlia, Regne Unit, Espanya, Alemanya i França). El projecte ALISE porta quatre anys en el desenvolupament d’una bateria lite-sofre amb una energia de 310Wh/kg per a cotxes elèctrics o híbrids recarregables. Aquest projecte té un pressupost de 6,89 milions d’euros, finançat pel programa ‘Horitzó 2020’ de la UE.

Summary: Un projecte europeu amb investigadors catalans desenvolupa una bateria per a cotxes elèctrics més lleugera i eficient


Un any després de la posada en funcionament de la Unitat Municipal contra el Tràfic d'Éssers Humans (UMTEH) de l'Ajuntament de Barcelona ja s'han atès a 109 unitats familiars. Més del 80% són dones entre 18 i 39 anys i es creu que dues d'elles són menors d'edat tot i afirmar que tenen més de 18 anys. Provenen d'una vintena de països diferents, del qual destaca Nigèria, amb 51 de les persones que han rebut atenció per part de la UMTEH. També hi ha 15 persones procedents de Veneçuela i 6 de Brasil. Un 90% d'aquest centenar d'usuaris que ha tingut el nou servei municipal han estat víctimes de tràfic de persones amb finalitats d'explotació sexual. De totes les persones ateses, ja s'ha aconseguit que 11 d'elles testifiquin i col·laborin en processos judicials en contra dels seus explotadors. Aquesta reduïda xifra es deu al fet que "la pressió de les xarxes [de tràfic de persones] és important" i això comporta que per les víctimes "les amenaces i la por és un pes molt important" que les porta a no denunciar el cas, tal com explica la cap del Departament d'Atenció i Acollida per violència masclista, Bàrbara Roig. En aquesta línia, la regidora de Feminismes i LGTBI de Barcelona, Laura Pérez, demana un nou marc jurídic que garanteixi l'anonimat de les denunciants fins i tot una vegada s'acabi el procés judicial perquè "no tenir aquesta protecció desmotiva" a les víctimes. Segons Pérez, "en el moment en què desvetllem els noms" en les sentències "posa en perill la vida de les víctimes" però afegeix que també ho fa amb "la família en els països d'origen". De fet, en alguns casos, les amenaces que fan els membres d'aquesta xarxa afecta els fills que puguin tenir les víctimes en el seu país d'origen o a altres membres de la família. Per això fonts municipals també consideren que "és difícil" saber quan les persones que han patit tràfic d'éssers humans trenquen el contacte amb aquestes xarxes, ja que en molts casos hi ha familiars implicats. De fet, Bàrbara Roig ha explicat un cas que s'ha atès durant el 2017 en què dues dones procedents de Paraguai "van ser captades per la seva tieta". En el moment d'arribar a la capital catalana van ser "explotades durant un any" en què cada dia havien de patir "molta violència per part dels clients i de la seva tieta". A més, en aquest cas, la parella d'una d'elles "va promoure l'explotació des del país d'origen". Finalment, aquestes dues dones van poder escapar del pis gràcies a la trucada d'un ciutadà que va conèixer aquestes dones. L'home que feia voluntariat en una entitat, coneixia la unitat i va trucar per exposar el cas i demanar ajuda. Posteriorment es va oferir allotjament i atenció psicològica a aquestes dues víctimes, a banda de la resta de serveis que dona la Unitat Municipal contra el Tràfic d'Éssers Humans. De tota manera, des de la unitat s'ha destacat que en alguns dels 109 casos atesos no hi ha hagut una atenció directa, ja que no es volia donar una "sobreatenció" a les persones que han patit aquest tràfic, i han utilitzat alguns dels professionals que ja tractaven amb aquestes persones des de Serveis Socials o altres recursos per oferir informació i serveis de la pròpia unitat municipal. La UMTEH participa de forma coordinada amb Serveis Socials, cossos policials, el departament de Salut i molts altres recursos per tal de poder oferir una assistència integral. D'aquesta manera, s'intenta garantir un habitatge d'urgència, cobertura sanitària i regularitzar la seva situació a l'estat espanyol, ja que en la majoria de casos es troben en situació il·legal. També se'ls dona acompanyament psicològic i en alguns casos també un tractament de curta durada. Des de la pròpia unitat destaquen que qualsevol persona que pateixi tràfic d'éssers humans necessita entre 8 i 10 anys per recuperar-se psicològicament dels fets viscuts. A més, la UMTEH també ha quantificat que les hores assistencials que necessita una víctima de tràfic de persones equival a les que necessiten 22 víctimes de violència de gènere. La Unitat Municipal contra el Tràfic d'Éssers Humans a l'Ajuntament de Barcelona es va crear a l'octubre de 2016 i es tracta d'un recurs pioner en tot l'estat espanyol, ja que no hi ha constància que cap altre ajuntament tingui una unitat específica per a l'assistència d'aquest tipus de víctimes.

Summary: Barcelona atén un centenar de persones el primer any de la Unitat Municipal contra el Tràfic d'Éssers Humans


Els nou detinguts a Barcelona en les manifestacions contra el Consell de Ministres del 21-D majors d'edat han sortit en llibertat, cinc d'ells amb l'obligació de compareixença periòdica, retirada del passaport i prohibició de sortir del territori. Els nois han declarat als jutjats d'instrucció en funcions de guàrdia de la Ciutat de la Justícia, concretament als jutjats d'instrucció 14, 15 i 16, perquè estan investigats en una causa oberta per desordres públics i atemptat a l'autoritat. Des de les deu del matí i fins la seva sortida, a mitja tarda, desenes de persones han fet una concentració reclamant la seva llibertat. Alerta Solidària i Arran han denunciat una "repressió excepcional" amb uns "atestats prefabricats que venien de Madrid" i han dit que havien obligat els detinguts a declarar en castellà. Durant tot el dia, des de les deu del matí i fins les sis de la tarda, un grup que ha fluctuat entre la quarantena i el centenar de persones s'ha concentrat a les portes de la Ciutat de la Justícia cridant i mostrant una pancarta en favor de la llibertat de tots els detinguts en els actes en contra del Consell de Ministres del 21-D. Després de la sortida de l'últim detingut Norma Pedemonte, portaveu d'Alerta Solidària, ha explicat que "hi havia una clara voluntat de provocar per part del govern espanyol", ha dit que hi havia "promeses que es van fer que no han estat respectades per part del govern català" i ha dit indicat que s'ha obligat els detinguts a respondre en castellà. Per la seva banda, Adriana Roca, portaveu d'Arran ha dit que "el govern català ha estat criminalitzant la protesta i sembrant el terreny perquè hi hagi aquesta repressió".

Summary: En llibertat els detinguts a Barcelona en les manifestacions contra el Consell de Ministres del 21-D


L'onzena edició de la Mollerussa Lan Party tornarà a batre rècords de participació amb la previsió d'arribar a les 700 persones inscrites. Ja fa uns anys que aquesta és la trobada referent dins el panorama català i amb aquest augment de participants se situarà a la tercera posició a l'àmbit estatal, darrera de Tenerife i Bilbao que registren entre 5.000 i 2.000 inscrits. L'organització d'aquest esdeveniment que aplega aficionats a la informàtica i els videojocs d'arreu del país, l'Estat i l'estranger ha fet una aposta enguany per millorar l'espai dedicat als tornejos i competicions de videojocs amb una part oberta al públic. La Mollerussa Lan Part compta amb un pressupost d'uns 25.000 euros i està organitzada per l'associació que la promou i Fira de Mollerussa.  Els pavellons firals de Mollerussa ja s'estan preparant per acollir l'11a edició de la Lan Party que començarà dijous que ve i s'allargarà fins diumenge. Actualment hi ha 650 persones inscrites i des de l'organització estan convençuts que se superarà la xifra de les 700 persones (100 més que l'any passat). El director de Fira de Mollerussa, Poldo Segarra, ha destacat aquest creixement ''important, sostingut i mantingut'' amb el pas dels anys. En aquest sentit, Segarra ha explicat que la Lany Party també s'adreça al públic en general mitjançant la participació de 5 empreses expositores que se sumen a la quinzena que col·laboren amb la sessió de material o l'organització d'esdeveniments durant la trobada. Enguany repeteix la proposta de la 'Lan Party Kids' una formula que es va estrenar l'any passat pensada per atansar l'esdeveniment i el món de la informàtica a escolars mitjançant visites temàtiques per a escoles. Està previst que uns 300 alumnes de diferents centres educatius visitin la Lan Party divendres, 100 més que l'any passat. L'alcalde Marc Solsona, ha destacat que la trobada ''intenta recollir l'actualitat dels jocs per ordinador'' entre molts altres aspectes. Edu Roca, de l'Associació Mollerussa Lan Party, ha explicat que enguany s'ha volgut ''potenciar'' la zona del campionat de jocs de lluita i per això s'ha firmat un acord amb l'empresa BCN Fighters que s'ocuparà de l'organització dels tornejos de videojocs tant populars com el 'Bazblue'. En total, s'han previst més de 7.000 euros en premis. A més a més, un dels tornejos serà de caire benèfic i es destinaran els beneficis de la inscripció a la lluita contra el càncer.  Roca també ha destacat que s'han fet una sèrie de millores a nivell d'infraestructura per tal de generar un ''espai més còmode'' per als participants soterrant cablejat per evitar que estiguin pel terra. Roca ha remarcat que la de Mollerussa és la Lan Party més important de Catalunya  i la més concorreguda ja que la mitjana de participació a les que se celebren en altres municipis del país és de 200 persones. Així mateix, ha posat de relleu que a l'organització són una trentena de persones i que compten amb un pressupost d'uns 25.000 euros.

Summary: La Mollerussa Lan Party espera arribar als 700 participants


La primera reunió de la Comissió de Seguiment del ple d’emergència social ha conclòs amb la satisfacció de tots els participants per haver-se constituït, però amb la mirada molt posada en el debat dels pressupostos que aviat haurà d’haver al Parlament. De fet, la consellera de Presidència i portaveu del Govern, Neus Munté, ha arribat a advertir que “una de cada tres mesures” que el Govern preveu aplicar i que responen a les resolucions aprovades al ple “depenen de l’aprovació dels nous pressupostos per al 2016”. “Amb una pròrroga pressupostària no es poden tirar endavant”, ha avisat. Des de l’oposició, PSC i CSQEP han retret al Govern que “no pugui garantir” que els comptes que té previst aprovar dimarts puguin destinar ja partides per a les mesures aprovades al ple, i han considerat “irresponsable” aquesta actitud. C’s , en la mateixa línia, ha demanat que el debat pressupostari se centri en les polítiques socials, i el PPC alerta que el pressupost corre perill perquè el Govern “l’ha deixat en mans d’un partit antisistema com la CUP”.  Les diferents visions polítiques sobre l’estat de la resolució aprovada al ple d’emergència social han quedat patents en les reaccions posteriors a la constitució de la Comissió de Seguiment. Amb tot, gairebé tothom ha coincidit en apuntar que el pressupost per a aquest 2016 és clau en la realització de les mesures previstes.  Neus Munté ha explicat que a la reunió el Govern ha fet “un repàs exhaustiu” de totes “les mesures en curs i en aplicació, que són vuit de cada deu” de les previstes.  A més, el vicepresident, Oriol Junqueras, ha presentat un document amb 270 mesures que el Govern es compromet a aplicar i que emanen dels 80 punts aprovats al ple del Parlament.  Tot i això, Munté ha avisat que “una de cada tres” d’aquestes propostes “depenen de l’aprovació dels pressupostos de 2016”. “és el cas, per exemple, de la Renda Mínima d’Inserció, que el fet de tornar a ser un dret subjectiu depèn d’una injecció pressupostària que només és possible amb uns nous pressupostos i no amb pròrroga pressupostària”, ha sentenciat la portaveu. És per això que Munté ha volgut “emplaçar” a tots els agents a estar pendents “d’aquest debat pressupostari del Parlament. “Des del Govern tenim tot l’interès del món en que es puguin aprovar uns pressupostos que permetin el compliment exhaustiu de totes i cadascuna de les mesures de la resolució”, ha afegit, tot detallant que a la reunió d’aquest divendres Junqueras “ha fet una crida a la implicació dels grups parlamentaris, perquè puguin ser aprovats”.   Munté ha concretat també que a la trobada s’ha acordat incorporar les entitats municipalistes a la Comissió de Seguiment i que s’establirà una periodicitat per poder celebrar aquestes reunions. A més, ha explicat que el document que ha presentat el Govern es penjarà al web de la Generalitat i s’anirà actualitzant cada dos mesos.  L’oposició, crítica A la sortida d ela reunió també han valorat el contingut els grups de l’oposició parlamentària. Des del PSC, la portaveu Eva Granados, ha criticat que “hi ha elements urgents que el Govern no està tirant endavant” per pal·liar l’emergència social, i ha posat d’exemple la Renda Mínima d’Inserció, els recursos contra la pobresa energètica, o “l’incompliment en els terminis de l’informe sobre les retallades en Salut”.  Però el que més ha remarcat Granados és que ha sortit de la reunió “sense saber si i haurà una dotació o no als pressupostos que dimarts vinent aprova el Govern perquè les mesures aprovades al Parlament siguin una realitat”. A més, ha criticat que “les figures impositives” de les que haurien de dependre algunes mesures “estan en estudi”. “Volem denunciar la irresponsabilitat d’un Govern que ens diu que no sap si hi haurà recursos per les mesures aprovades; són més de 80 mesures que no sabem si seran o no realitat”, ha conclòs. En una línia semblant s’ha expressat la diputada de Catalunya sí que es pot (CSQEP) Marta Ribas, que ha assegurat “no poder entendre” com el Govern “segueix amb tants incompliments”.  “Al ple d’emergència social vam plantejar solucions d’emergència, no anàvem a plantejar miracles ni mesures estructurals, són d’emergència. Sortim amb la sensació que no tenim encara la voluntat política per aplicar mesures d’emergència”, ha denunciat. Ribas, a més, ha criticat que a la reunió Junqueras “no ha donat la garantia que la proposta de pressupostos del Govern inclogui el que vam aprovar al ple, ni les partides ni els ingressos via impost com el de successions, el de patrimoni i nous impostos”. Des de C’s, la diputada Noemí Delacalle ha reconegut que socialment Catalunya “està en una situació complexa” i per això ha demanat “no posar pegats temporals, sinó veritables eines redistributives que assegurin que ningú es queda tirat”. La diputada també ha remarcat que “moltes de les propostes del Govern estan supeditades a l’aprovació dels pressupostos” i per això creu que “les polítiques socials haurien de ser una de les prioritats del debat pressupostari”.  Per últim, el diputat del PPC Fernando Sánchez-Costa ha lamentat que “la gran majoria de coses que diu el Govern estan en estudi”. “El que volem són accions i concrecions. Demanem que actuï i no s’escudi en fer pactes i grans fotografies”, ha reclamat. Amb tot, ha constatat també que, al seu parer ara mateix, “tot està pendent dels pressupostos i que la lluita contra la pobresa depèn d’això”. “El Govern ha triat un soci, la CUP, molt inestable i ha quedat clar que no està gens clara l’aprovació dels pressupostos. Això passa per escollir un soci antisistema i deixar-ho en les seves mans”, ha criticat el popular.

Summary: Munté avisa que “1 de cada 3” mesures d’emergència social que preveu el Govern “depenen de l‘aprovació del pressupost”


El PDeCAT i JxCat han arribat a un acord per presentar una esmena a la totalitat als pressupostos del govern espanyol, divendres a les 12:00 hores. Així ho han decidit en una reunió de la direcció de les dues formacions amb el president del Govern, Quim Torra, i l'expresident Carles Puigdemont -per videoconferència-, aquest dijous a la tarda al Parlament. En una roda de premsa posterior, el portaveu del PDeCAT al Congrés, Carles Campuzano, ha avisat el PSOE que manté "la porta oberta fins al darrer moment" per negociar. A més, Campuzano ha exigit al president espanyol, Pedro Sánchez, concreció en el diàleg, a més de la taula de partits espanyols i la figura del relator, com a condicions per valorar la retirada de l'esmena, aquest dimecres.

Summary: PDeCAT i JxCat acorden presentar esmena a la totalitat als PGE però mantenen "la porta oberta" fins al final per negociar


El director de cinema Dani de la Torre ha iniciat el rodatge de la seva nova pel·lícula, 'Live is Life', una adaptació d'una idea original de l'escriptor Albert Espinosa que se centra en un grup de cinc nois, a mitjans dels anys 80, que intenten complir els seus somnis en una nit de Sant Joan en un petit poble de Galícia. La pel·lícula es rodarà durant set setmanes en localitzacions de Barcelona, i de la Ribeira Sacra gallega, en concret a Lugo, incloent-hi Pantón, Sober, Quiroga, O'Saviñao i Monforte de Lemos (ciutat natal de De la Torre), i a Orense, al poble d'Esgos. Aquest projecte, que suposa la tornada de Dani de la Torre al cinema després d'estrenar la sèrie 'La Unidad', mentre que el guió de la pel·lícula compta amb el segell de l'Albert Espinosa que, després de l'èxit de 'Polseres Vermelles' torna a l'escriptura cinematogràfica. Per a l'autor, el rodatge és un somni i el càsting ha estat "meravellós". Ha pronosticat que el rodatge serà un oasi de felicitat, i ha afegit: "Al final, per a viure s'ha de viure, no ho hauríem d'oblidar. Live is Life", Pel que fa al repartiment, la pel·lícula comptarà amb Adrián Baena, Juan del Pozo, Raúl del Pozo, David Rodríguez i Javier Casellas, i segons el director, després d'avaluar més de mil nens, l'elecció dels protagonistes ha estat "molt difícil", ja que l'equip cercava naturalitat i nens espontanis amb gràcia natural, ha explicat.

Summary: Dani de la Torre comença el rodatge de l'adaptació de la idea original d'Albert Espinosa 'Live is Life'


El Museu Dalí explora la fascinació del geni empordanès per l'estereoscòpia i la pintura en tres dimensions. La Fundació ha inaugurat una nova exposició temporal amb sis díptics que Dalí va pintar entre els anys 1972 i 1978, uns olis sorgits de l'interès que va despertar-li l'obra de l'artista i gravador barroc holandès Gerrit Dou. La mostra temporal fa que el visitant interactuï amb els quadres, a través d'uns dispositius formats per unes ulleres i una pantalla de telèfon mòbil que creen l'efecte de realitat virtual. Uns aparells adaptats al segle XXI, però que són hereus de l'estereoscopi que Dalí tenia a Portlligat, i del qual se servia per veure les seves obres en relleu. L'exposició, la quarta temporal d'aquest any, es podrà veure durant tot el 2017. La nova exposició temporal al Museu Dalí testimonia la unió entre art i ciència que tant li agradava al geni del surrealisme. El catalitzador dels sis parells d'olis que s'hi exposen, tots pintats a la dècada dels 70, va ser el llegat de l'holandès Gerri Dou (1613-1675). Arran d'una exposició a París, que incloïa obra de l'artista barroc, Dalí va descobrir que Dou havia fet duplicats de les seves pintures. Però l'empordanès estava convençut que al darrere d'aquelles teles, aparentment idèntiques, s'hi amagava alguna cosa més.  De fet, Dalí va quedar-ne tan sorprès que va comprar dues obres de Dou ('La visita del metge' i 'La filadora') i les va exposar a la Sala de les Obres Mestres del seu museu, que va obrir el 1974. Estudiant el llegat del pintor barroc, l'artista empordanès va deduir que Dou feia servir lents especials per, a partir de dues teles, crear una sola pintura estereoscòpica, amb sensació de relleu. La curiositat que sentia Dalí per les il·lusions òptiques, i l'interès que es va despertar en ell per les imatges virtuals, van fer la resta. I de la seva paleta en van néixer els díptics estereoscòpics. Entre els quals, els sis parells d'olis que ara el Teatre-Museu exposa de manera temporal, amb voluntat de posar en valor l'obra tardana de l'artista relacionada amb els efectes òptics. La mostra ocupa la sala 22 del museu. Repartits entre les parets, s'hi poden veure les obres 'Dalí d'esquena pintant Gala d'esquena eternitzada per sis còrnies virtuals provisionalment reflectides a sis miralls vertaders' (1972-73), 'El peu de Gala' (1975-76), 'Sense títol. Segons "Las Meninas" de Velázquez' (1975-76), 'L'estructura de l'ADN' (1975-76), 'La mà de Dalí retirant un toisó d'or en forma de núvol per mostrar a Gala l'aurora nua, molt, molt lluny darrere el sol' (1977-78) i 'Dalí aixecant la pell de la mar Mediterrània per mostrar a Gala el naixement de Venus' (1978). Adaptats al segle XXI Per veure els quadres en relleu, i crear en els olis la tercera dimensió, Dalí se servia d'un estereoscopi que guardava a Portlligat. Ara, sense abandonar el cert esperit artesà de l'artista, el Teatre-Museu ha actualitzat la manera de mirar els díptics estereoscòpics. A prop de cada parell d'obres, s'ha instal·lat un dispositiu que consta d'unes ulleres i una pantalla de telèfon mòbil (habituals en projectes de realitat virtual). A través d'ell, el visitant pot veure els quadres en relleu. "Hem adaptat al segle XXI els mecanismes que Dalí proposava als anys 70 per mirar les seves obres estereoscòpiques", subratlla la directora dels Museus Dalí, Montse Aguer. "L'espectador ha de mirar a través d'aquestes ulleres virtuals i crear una imatge diferent, que és la que volia Dalí; anar més enllà de la bidimensionalitat de la tela", hi afegeix la directora. A més, Aguer recorda que la mostra temporal també és hereva d'una altra obsessió de Dalí: la participació de l'espectador. "Ell vol ensenyar-lo a mirar, i quan amb la pintura no en té prou, per això recorre a la ciència i a la tècnica", precisa. Les obres estereoscòpiques que s'exposen a la sala 22 no són les úniques que van sortir de la paleta de Dalí. També se'n conserven en col·leccions privades, al fons de la Fundació o al Museu Reina Sofia. L'exposició 'Dalí, Estereoscòpies. La pintura en tres dimensions' és la quarta mostra temporal que la Fundació inaugura aquest any. Es podrà veure a partir d'avui, quan s'ha inaugurat, i durant tot el 2017.


Un estudi fet per investigadors de la fundació Bruno Kessler i l'Institut de Ciències de la Informació de la Universitat del Sud de Califòrnia conclou que bots a Twitter van promoure "contingut violent" per "exacerbar" usuaris independentistes l'1-O. "Durant el referèndum català del 2017 els bots van generar i promoure contingut violent destinat a independentistes, exacerbant el conflicte social en línia", asseguren els tres investigadors que signen l'estudi. Tot i que apunten que els bots detectats -un de cada 3- intentaven arribar tant a partidaris com detractors de la independència , destaquen que els que pretenien provocar reaccions de la banda independentista inspiraven missatges de "lluita, violència i vergonya cap al govern espanyol i la policia", sobretot amb l'ús d'etiquetes amb connotacions negatives. Els autors de l'estudi afirmen que els resultats de l'anàlisi feta sobre el cas del referèndum de l'1-O obre "reptes" sobre com detectar i controlar aquest tipus de contingut a les xarxes. Per altra banda, també reflexionen sobre la incidència que poden tenir a la pràctica els missatges filtrats per bots. Així, adverteixen que les xarxes socials poden influenciar "profundament" la percepció de la realitat i afectar el comportament electoral dels usuaris. L'estudi es basa en l'anàlisi de prop de 4 milions de tuits generats per gairebé un milió d'usuaris entre el 22 de setembre i el 3 d'octubre del 2017.

Summary: Un estudi apunta que bots a Twitter van promoure "contingut violent" per "exacerbar" comptes independentistes l'1-O


El refugi Ventosa i Calvell del Centre Excursionista de Catalunya, situat al Parc Nacional d'Aigüestortes i Sant Maurici, ha estrenat les obres de remodelació que s'hi han estat fent els darrers mesos per millorar el servei i la comoditat dels usuaris i els guardes. El refugi s'ha adequat aplicant tècniques d'eficiència energètica amb materials sostenibles. Amb la remodelació s'ha aconseguit que mentre al refugi vell, a l'hivern, la temperatura se situa entre els  5 i  els 10 °C, al nou, sense cap tipus de calefacció, superen en algun moment els 30 °C i molts dies els 25 °C. Aquesta remodelació s'emmarca dins d'un pla molt més ampli, impulsat per la Comissió de Refugis del Centre Excursionista de Catalunya (CEC), per garantir que els refugis del CEC continuïn sent una referència a tots els Pirineus. Aquest pla vol aconseguir que els refugis no només siguin un lloc d'aixopluc.  El projecte de remodelació, que ha tingut una subvenció del Departament de Territori i Sostenibilitat, és obra de Josep Bunyesc, arquitecte especialista en construccions de refugis i d'edificis d'alt rendiment energètic. Amb aquesta remodelació s'amplia el refugi fins a un 60% i es passa de 261 m2 construïts a 391 m². La primera fase de les obres, la construcció d'un mòdul de fusta prefabricat folrat amb xapa i policarbonat que protegeix de les condicions extremes de l'exterior, es va dur a terme en només nou dies durant el mes d'octubre de 2017. Així mateix, aquest mòdul té també una estança dedicada al refugi lliure quan el refugi estigui tancat. Pel que fa a les tècniques d'eficiència energètica utilitzades, aquest nou mòdul compta amb una façana sud, més gran que la del nord, que és un captador solar total que recull l'energia del sol a l'hivern i permet tenir l'interior del refugi entre 8 i 28 °C sense calefacció. La segona fase, realitzada a la primavera del 2018, ha remodelat la zona dels serveis i ha dotat al refugi de fins a 5 banys amb vàters secs i 4 dutxes amb aigua calenta. La remodelació també ha contemplat el respecte per al medi ambient en el tractament de les aigües brutes. La primera construcció del refugi es va realitzar l'any 1942 i era propietat del polític Joan Ventosa i Calvell. L'any 1954 Ventosa i Calvell va voler celebrar el seu 50è aniversari com a soci del Centre Excursionista de Catalunya cedint-li l'ús de l'edifici com a refugi de muntanya, inaugurant-se l'11 de febrer del 1955. Amb els anys, la vella cabana, que va ser testimoni de les primeres escalades i ascensions importants de la zona, es va anar deteriorant fins al punt de fer perillosa l'entrada. El 1976 el Centre Excursionista de Catalunya va decidir celebrar el centenari de l'entitat amb la construcció del nou refugi Ventosa i Calvell.

Summary: El refugi Ventosa i Calvell estrena la remodelació que permet superar els 25°C sense calefacció


El sindicat avisa que la plantilla és "clarament insuficient" ACN Barcelona.-UGT ha denunciat aquest dimarts en un comunicat que la càrrega de feina del SEPE s'ha multiplicat per sis i que la plantilla continua "minvada" per les retallades en els darrers anys. En aquest sentit, el sindicat explica que a Catalunya hi ha actualment 820 treballadors, dels quals 554 són a la demarcació de Barcelona, 96 a les comarques de Girona, 67 a les de Lleida i 103 a les de Tarragona. En un comunicat, UGT avisa que és una "plantilla clarament insuficient" en un context com l'actual i tot i que admet que s'han contractat treballadors per ajudar la plantilla en aquests moments adverteix que es tracta d'una feina "molt especialitzada i que no s'aprèn ràpidament". Segons el sindicat, la situació actual i les noves modalitats d'atenció obliguen el personal del SEPE a actualitzar-se contínuament per gestionar totes les ajudes a partir de noves lleis, atenent més persones desocupades, gestionant l'entrada de nous ERTO, l'obertura i tancament d'empreses o contractes de pocs dies o fins i tot poques hores. "La feina per al personal del SEPE és ingent i canviant i sovint supera sis vegades la quantitat de treball que tenien abans d’aquesta pandèmia", lamenta UGT en un comunicat. A tall d'exemple, assegura que una única oficina del SEPE ha registrat més de 6.000 expedients en un dia i sense que des de l'administració es reconegui la seva tasca per fer front a una "crisi sense precedents", assenyala UGT.

Summary: UGT denuncia que la càrrega de feina dels treballadors del SEPE s'ha multiplicat per sis


'El cuarto reino. El reino de los plásticos', dirigida i escrita per Adán Aliaga i Àlex Lora i produïda per Jaibo Films, Àlex Lora i Isa Feliu, ha rebut aquest diumenge el premi Gaudí al millor documental a la gala organitzada per l'Acadèmia del Cinema Català. El documental retrata The Fourth Kingdom, conegut com el regne dels plàstics, un centre de redempció per a immigrants a les afores de Nueva York, on el Somni Americà encara és possible. Optaven al guardó 'City for sale' dirigida per Laura Álvarez; 'Idrissa. Crònica d'una mort qualsevol' dirigida per Xapo Ortega i Xavier Artigas i 'Peret, yo soy la rumba' dirigida i escrita per Paloma Zapata.

Summary: 'El cuarto reino. El reino de los plásticos', millor documental dels Premis Gaudí


Manuel Valls ha registrat al Ministeri de l'Interior un partit polític d'àmbit estatal sota el nom Barcelona pel Canvi. Fonts de la formació han explicat a l'ACN que el moviment respon a la voluntat de l'exprimer ministre francès de poder concórrer a les futures eleccions al Parlament de Catalunya. L'escissió amb Ciutadans (Cs) que va protagonitzar Valls després de permetre la investidura d'Ada Colau, sumada als mals resultats que els taronges han aconseguit en els darrers comicis estatals, pot haver portat l'exprimer ministre francès a fer aquest moviment per intentar ocupar l'espai dels d'Inés Arrimadas. Tot plegat mentre els darrers mesos han sorgit diverses forces que s'autodefineixen com a catalanistes no independentistes que busquen obtenir representació al Parlament. Al registre de partits del Ministeri s'indica que la formació disposa de pàgina web i que té la seu a la planta segona del número 1 de la plaça Sant Jaume, a l'Ajuntament de Barcelona. Cal recordar que Valls és regidor municipal, al costat d'Eva Parera. Precisament, Parera serà la secretària general de la formació, que tindrà com a secretari de finances l'empresari Carlos Rivadulla, successor de Josep Bou a l'entitat unionista Empresaris de Catalunya.

Summary: Valls registra un partit d'àmbit estatal per concórrer a les eleccions a la Generalitat


Apunyalament al barri del Pont Major de Girona. Un home li ha clavat una ganivetada a un altre mentre es discutien en ple carrer, a l'alçada del número 21 del carrer Pont Major. Segons les primeres informacions, víctima i agressor es coneixien entre ells i són delinqüents habituals, ja que acumulen antecedents per robatoris i fets similars. Tot apunta a què el mòbil de l'agressió, que ha tingut lloc pels voltants de dos quarts de quatre, ha estat un ajustament de comptes. La víctima, que ha rebut una ganivetada a l'alçada del ronyó, ha hagut de ser ingressada d'urgència a l'Hospital Josep Trueta de Girona. L'agressor ha fugit del lloc dels fets i els Mossos d'Esquadra, que ja l'han pogut identificar, l'estan buscant.

Summary: Un home n'apunyala un altre en ple carrer al barri del Pont Major de Girona


Els municipis osonencs de Manlleu, les Masies de Voltregà, Rupit i Pruit, l'Esquirol, Sant Pere de Torelló i Tavertet s'han aliat per organitzar un cicle que combina música, gastronomia i fotografia. La primera edició del festival, que porta per nom Mosical, se celebrarà entre els mesos de juliol i octubre a espais emblemàtics d'aquestes sis poblacions. El cicle arrencarà el 5 de juliol a les Masies de Voltregà amb una actuació del rapsode i músic Valentí Maymó i finalitzarà el 27 d'octubre a Tavertet amb el concert de Joan Reixach. A Manlleu l'actuació serà especial, ja que també servirà per inaugurar la passarel·la del passeig del Ter, les obres de la qual estan a punt d'arrencar i està previst que s'allarguin dos mesos. Tal com ha detallat el batlle del municipi, Àlex Garrido, l'Escola Municipal de Música de Manlleu serà la protagonista de l'actuació i es col·locarà damunt de la nova passarel·la.  L'alcalde de Manlleu, Àlex Garrido, ha explicat que el projecte va arrencar d'una manera diferent a l'habitual, ja que "es va iniciar arran d'una convocatòria de subvencions de la Diputació de Barcelona". "Vam veure que hi havia una subvenció d'abast territorial i va ser en aquell moment que ens vam activar i vam començar a concretar idees", ha detallat el batlle. En concret, el projecte Mosical té un pressupost de 20.000 euros, la meitat dels quals estan finançats per la Diputació de Barcelona. La idea del projecte és, segons Garrido, "oferir uns tastets musicals barrejats amb gastronomia local". Alhora, però, el cicle també incorpora la fotografia, ja que diferents associacions fotogràfiques del territori s'encarregaran de fer fotografies de les sis actuacions i, posteriorment, es farà una exposició itinerant. A més, per promoure que els veïns de les localitats implicades al projecte es desplacin a la resta de municipis, se sortejaran algunes de les fotografies entre les persones que hagin assistit a un mínim de tres actuacions.  El cicle arrencarà el dijous 5 de juliol a l'església romànica de Vinyoles a les Masies de Voltregà. En concret, el rapsode i músic Valentí Maymó oferirà l'espectacle 'Camins del Paradís'. L'actuació anirà acompanyada d'un tastet de productes locals que oferiran els comerços del municipi. El següent concert serà el de Manlleu, el diumenge 30 de setembre, amb l'actuació de l'Escola Municipal de Música de Manlleu. Tal com ha relatat el batlle del municipi, Àlex Garrido, l'actuació també servirà per inaugurar la passarel·la que s'ha de construir a sobre del riu Ter. El diumenge 7 d'octubre serà el torn de Rupit i Pruit, que acollirà l'actuació 'Vic Swing' acompanyada d'un vermut. El diumenge 14 d'octubre l'acordionista Guida Sellarès oferirà l'actuació 'Canó de muntanya' a les antigues escoles de Cantonigròs, al municipi de l'Esquirol. La següent a pujar a l'escenari serà l'artista Marina Prat, que oferirà un concert acompanyat d'un tastet de productes locals el diumenge 21 d'octubre a Sant Pere de Torelló. L'actuació que tancarà el cicle serà la de Joan Reixach, que oferirà un concert el dissabte 27 d'octubre a l'església de Sant Cristòfol de Taveret.

Summary: Sis municipis d'Osona s'alien per oferir un cicle que combina música, gastronomia i fotografia


El conseller de Presidència, Jordi Turull, assegura que el Govern sent "vergonya aliena" sobre la gestió del govern espanyol en la crisi a l'Aeroport de Barcelona-El Prat arran de la vaga dels treballadors de l'empresa de seguretat Eulen, que ha generat llargues cues i que, fins i tot, molts passatgers hagin perdut el seu vol. "La Generalitat ha intentat fer de mitjancer des del minut zero en aquest conflicte", ha defensat Turull aquest diumenge en una atenció als mitjans prèvia a una visita al Parc del Fòrum amb motiu de la celebració de la Festa Nacional de l'Equador. Turull ha denunciat que l'Estat ha estat "absent" en aquest conflicte laboral fins que la situació "s'ha fet insostenible" i ha anunciat que el Govern es posarà en contacte amb consolats i ambaixades per explicar "com ha anat tot això" i "demanar disculpes per incomoditats que s'hagin pogut produir". Preguntat sobre la petició expressada per l'alcaldessa de Barcelona, Ada Colau, que l'Ajuntament de la ciutat participi també en una comissió de seguiment de les administracions per tractar la problemàtica de la vaga, el també portaveu del Govern ha etzibat que "ara no és hora de gesticular", sinó de "solucionar els problemes". "L'Estat està acostumat a què els problemes, o bé els prohibeix o bé els ignora", ha apuntat Jordi Turull. "I els problemes ni es prohibeixen ni s'ignoren, sinó que s'han d'afrontar, i això és el que des de la Generalitat de Catalunya hem insistit tot aquest temps", ha insistit. "Per això ens volem explicar al món, perquè això està afectant molt la imatge del nostre país i molta gent en pateix les conseqüències", ha afegit. Turull ha anunciat que e traslladarà les "excuses" del Govern a les diferents representacions diplomàtiques "per totes les incomoditats que s'hagin pogut produir". En la seva comunicació a les ambaixades i consolats, l'Executiu català també comentarà les demandes reiterades de Catalunya per assumir la gestió de l'aeroport de Barcelona-El Prat. "Explicarem perquè des de Catalunya nosaltres reivindiquem moltes coses i que si nosaltres tinguéssim instruments d'Estat segurament totes aquestes coses no passarien de la manera que han passat", ha assegurat el portaveu del Govern.  Així, el conseller ha insistit que Catalunya continuarà treballant per aconseguir gestionar els seus aeroports i dotar-los de la gestió "moderna i eficaç que exigeix una nació amb fort potencial turístic i econòmic com és Catalunya".Turull ha fet aquestes declaracions abans d'assistir, al Parc del Fòrum de Barcelona, a la Festa Nacional de l'Equador, país que enguany celebra el 208è aniversari de la seva independència.

Summary: Turull afirma que sent "vergonya aliena" per la gestió de l'Estat en la crisi a l'Aeroport


Els Bombers han apagat un incendi que ha calcinat completament un cotxe aquest diumenge a Peralada (Alt Empordà). L'avís s'ha rebut pels volts de les sis del matí i dues dotacions del cos han anat fins el lloc indicat. En concret, s'han desplaçat al costat d'un camp de blat a tocar de la carretera C-252 dins del terme municipal de Peralada. Quan han arribat, el cotxe cremava completament, però afortunadament no hi havia cap persona ni a dins del vehicle ni tampoc pels voltants. Un cop extingit el foc el cotxe ha quedat totalment calcinat.

Summary: Els Bombers apaguen un incendi en un cotxe que ha cremat al costat d'un camp de blat a Peralada


El secretari d'organització del PSC, Salvador Illa, ha assegurat aquest dilluns que les declaracions del president de la Generalitat, Quim Torra, que ha posat d'exemple d'autodeterminació la via eslovena, la "desautorització" cap els Mossos i l'actuació "immune" d'alguns grups de CDR els darrers dies "posen en risc l'autogovern de Catalunya". Després que Torra hagi demanat al conseller d'Interior, Miquel Buch, que prengui mesures davant les actuacions policials de dijous passat a Girona i Terrassa, el PSC ha avisat que si el Govern "no és capaç" de garantir la tranquil·litat als agents dels Mossos i d'assegurar que el cos actua amb criteris "professionals" i "policials", el partit "estudiarà emprendre mesures". Tot i això, ha evitat concretar de quines accions es tracta. El socialista ha lamentat els tres episodis, que al seu entendre, han marcat el cap de setmana. En primer lloc ha lamentat que Torra hagi deixat "indefensos" els Mossos quan havien de fer la "seva feina" i garantir el dret d'un col·lectiu a manifestar-se. "Pensem que posar-los en dubte sense haver obert una investigació prèvia és una irresponsabilitat alarmant", ha apuntat. "Els Mossos han de seguir uns criteris professionals i policials, no criteris polítics com es deduïa de les paraules de Torra", ha insistit.   En segon lloc, ha parlat de l'actuació "impune" d'alguns grups dels CDR que han "afectat de forma greu" i "inadmissible" el dret a la mobilitat dels catalans. En concret, Illa ha retret que els CDR hagin bloquejat vies de comunicació durant hores i hagin aixecat les barreres dels peatges. "Ens preguntem què fa el Govern quan es posen en risc drets bàsics de la ciutadania", ha qüestionat. De fet, Illa ha anat més enllà i ha apuntat si es permet que una via estigui tallada durant 15 hores això demostra "incapacitat" per gestionar les competències que té encomanades la Generalitat.   Finalment, ha qualificat de "desafortunades" les declaracions de Torra al voltant del procés d'independència d'Eslovènia. Així, ha dit que "no hi ha via eslovena a Catalunya" i que les declaracions del president de la Generalitat "són una via cap el desastre i el caos del país". "No es dona cap circumstància ni paral·lelisme amb Eslovènia. Són un absoluta irresponsabilitat", ha conclòs. "Volem prevenir a la ciutadania que declaracions com aquestes o esdeveniments com els del cap de setmana posen en risc l'autogovern català", ha alertat. Per tot plegat, ha fet una crida al Govern a ocupar-se dels problemes concrets dels ciutadans "respectant el marc de convivència vigents".  Finalment, Illa ha subratllat que la celebració del consell de ministres a Barcelona el 21 de desembre es farà "perquè és una decisió del president del govern espanyol". Amb, tot ha lamentat que es pugui entendre com una "provació" i ha opinat que és un "gest". També ha reconegut que la gent pot manifestar o no la seva conformitat.

Summary: El PSC creu que Torra "posa en risc l'autogovern" en posar d'exemple Eslovènia i "desautoritzar" els Mossos


El candidat d'Esquerra Republicana a l'alcaldia de Barcelona, Ernest Maragall, configurarà en les properes setmanes una llista electoral paritària entre representants de la formació i ciutadans independents, que s'agruparan en una plataforma que secundarà la proposta republicana. Aquesta plataforma ha començat a caminar aquest dimecres amb la presentació d'un manifest que de moment han signat vuit experts de diversos àmbits, com l'educació, la cultura i l'urbanisme, entre els quals hi ha la guionista, directora i presidenta de l'Acadèmia del Cinema Català, Isona Passola, i el cantant i productor de televisió Josep Maria Mainat. El manifest 'Ernest Maragall, alcalde', que dona nom a la plataforma i en fonamenta les bases, vol que Barcelona sigui la "capital de la llibertat i la democràcia".

Summary: Maragall configurarà una llista paritària entre representants d'ERC i ciutadans independents


Els Mossos d'Esquadra investiguen la mort d'un home de 54 anys, veí de Barcelona i de nacionalitat espanyola. Segons han informat, pels volts de tres quarts de vuit del matí d'aquest dissabte els agents han rebut un avís segons el qual hi havia un home estès a terra amb signes de violència en un replà d'una porteria del passatge dels Escudellers, al Barri Gòtic de Barcelona. Quan els agents han arribat al lloc dels fets ja hi havia una dotació del Servei d'Emergències Mèdiques (SEM) que els ha confirmat la mort de la víctima que, segons sembla, hauria estat colpejada, tot i que encara li han de fer l'autòpsia. Els agents de l'Àrea d'Investigació Criminal de la Regió Policial Metropolitana de Barcelona s'han fet càrrec de la investigació per esclarir les circumstàncies del fet. (En aquesta actualització s'ha afegit el carrer on ha estat trobat l'home mort i es detalla que, segons sembla, hauria estat colpejat)

Summary: ACTUALIZACIÓ:Els Mossos d'Esquadra investiguen la mort d'un home al districte de Ciutat Vella de Barcelona


La presidenta de la Junta d’Andalusia i secretària general de la federació andalusa del PSOE, Susana Díaz, no ha aclarit aquest dissabte si es presentarà a les primàries per escollir el nou líder del partit. “Això no es tracta de mi, ho he dit en moltes ocasions. Nosaltres aportarem i ajudaré, i jo sempre estaré allà on m’ho demanin els meus companys i on em diguin els meus companys. Però avui no estem en això”, ha dit en declaracions als periodistes després de participar en el comitè federal que els socialistes estan celebrant per fixar el calendari de les primàries i del congrés. A parer de Díaz, el conclau de juny ha de ser un “punt d’inflexió per abandonar les derrotes electorals”, i ara el que toca és “treballar tots per unir, per integrar, per cohesionar i donar força al partit”.  En preguntar-li quan creu que serà el moment per anunciar candidatures, s’ha limitat a dir que això ho escolliran els diferents candidats, i ha tret ferro a les informacions que apunten que està realitzant una ronda de contactes per recollir suport. Ha assegurat que ella sempre ha anat allà on l’han convidada, i ha citat diferents visites a Catalunya, Aragó, València, Euskadi o Astúries.  En tot cas, ha apuntat que els militants sabran escollir aquella candidatura que considerin que “és capaç de tornar a situar el PSOE en el govern guanyant les eleccions i recuperant la confiança de la societat espanyola”. Díaz ha reivindicat que el socialista és el partit “més obert, que compta més amb la veu dels seus militants i que posa per davant dels seus interessos els interessos del seu país”. La presidenta andalusa ha dit haver-se sentit “molt identificada” amb les reflexions que ha fet aquest dissabte el president de la gestora, Javier Fernández, i ha donat suport a la data que proposa per celebrar el congrés, el 17 i 18 de juny, amb primàries al maig. Díaz ha assegurat que els socialistes defensaran en el conclau del mes de juny un projecte “integrador” per construir un PSOE “desacomplexat”, perquè “és necessària la força de tots els socialistes en el conjunt del país per tornar a guanyar les eleccions i ser un partit de govern”. “Integrador de tots els homes i dones que conformen el PSOE al marge de la seva representativitat i integrador de cadascuna de les apostes que hi ha sobre la taula per millorar el projecte”, ha afegit.

Summary: Susana Díaz no aclareix si es presentarà a les primàries del PSOE: “Avui no estem en això”


La ministra de Treball i Economia Social, Yolanda Díaz, ha animat les patronals i els sindicats a tancar un acord per allargar els Expedients de Regulació Temporal d'Ocupació (ERTO) "com més aviat millor" i, si és possible, abans del dimarts que ve, quan se celebra el Consell de Ministres. "Hem de tirar endavant un acord per la reconstrucció econòmica i el manteniment de l'ocupació i els ERTO han sigut el principal mecanisme per salvar empreses", ha dit en una compareixença a la Comissió per la Reconstrucció Social i Econòmica del Congrés dels Diputats. "No puc fer més que assenyalar als agents socials que aprofitin la negociació", ha dit, en referència a la mesa de diàleg que negocia com ampliar els ERTO més enllà del 30 de juny. Durant la seva intervenció, ha reconegut incidències en el 2% de les prestacions d'expedients temporal tramitades pel Servei Públic d'Ocupació Estatal (SEPE). "El 98% dels ERTO estan reconeguts i pagats i hi ha incidències en un 2%", ha dit. En aquest percentatge s'inclouen els expedients amb errors en la transmissió de dades per part de les empreses. Díaz ha afirmat que, tot i els problemes detectats, el conveni amb els bancs continua i les entitats seguiran avançant pagaments. La ministra ha recalcat que el sistema de pagament de prestacions per afectats per ERTO és "molt complicat" perquè el SEPE està fent nòmines provisionals "a temps real" i els canvis en el càlcul de la prestació poden ser constants. Ha posat com a exemple el cas d'un treballador que amb reducció de jornada que s'incorpora a fer més hores. Si la seva situació canvia abans que el SEPE tingui temps de comunicar-ho als bancs, la prestació que ha avançat l'entitat serà més elevada de la que hauria de ser. El servei d'ocupació estatal ha abonat 3,8 milions de prestacions extraordinàries per un valor de 5.120 milions d'euros. En el seu discurs, ha instat a pactar "un acord pel treball estable, amb drets i contra la precarietat" perquè sigui el motor de la reactivació econòmica. Segons ha dit, amb salaris baixos i amb precarietat a la feina "no és possible que les empreses competeixin amb productes i serveis de qualitat en sectors avançats". Díaz ha assenyalat la feina estable i amb drets, la formació contínua, l'augment de la productivitat i les condicions de treball com a pilars fonamentals de la transformació del model de relacions laborals. A més, ha afirmat que no hi haurà reconstrucció amb "joves precaritzats i sense futur", i ha insistit en què "no es pot sortir d'una crisi per entrar en una altra crisi en la qual les injustícies i les anomalies es mantinguin". En aquest sentit, ha assegurat que ja s'han aconseguit un comportament millor que en l'anterior sotrac econòmic amb l'ús dels ERTO: "Fem-ho també amb la precarietat i l'atur", ha demanat als parlamentaris. En aquest sentit, ha planejat reformar el sistema de protecció per desocupació per fer-lo més accessibl", simplificar-lo i augmentar la taxa de cobertura, que és del 62,5%. És a dir, prop del 40% de les persones sense feina no reben un subsidi. D'altra banda, ha apuntat que el govern espanyol es proposa ratificar en els propers mesos el conveni 177 de l'Organització Internacional del Treball (OIT) sobre el treball a distància. La norma que reguli el teletreball s'haurà d'assegurar que es compleix el dret a la salut laboral, ha dit.

Summary: Díaz anima els agents socials a tancar un acord per allargar els ERTO abans del proper Consell de Ministres


El 37,2% de víctimes mortals a les carreteres catalanes dels primers quatre mesos d'aquest any tenen més de 65 anys, segons informa el Servei Català de Trànsit (SCT). Concretament, fins al 30 d'abril han mort 51 persones en 49 accidents mortals, es tracta d'un decrement del 17,6% respecte al mateix període de l'any passat. De les 51 persones mortes, un terç són víctimes de col·lectius vulnerables: 10 motoristes, 2 ciclistes i 5 vianants. Tot i així, el SCT destaca que el nombre de motoristes morts aquest any han s'ha reduït un 41% respecte a l'any passat. Per demarcacions, a Tarragona és on s'han produït més morts, 17. Mentre que a la de Lleida s'han registrat 8 víctimes mortals a les carreretes.  En els primers quatre mesos del 2019, la demarcació de Barcelona ha registrat 16 morts per accidents de trànsit i la de Girona, 10. En total, el nombre de víctimes mortals a Catalunya fins al 30 d'abril ascendeix a 51, que són 9 menys que el mateix període del 2018.  Pel que fa als dies de la setmana, 34 dels 51 morts han patit l'accident entre divendres i diumenge i la meitat dels accidents s'han produït a la tarda.  Per franges d'edat, 19 víctimes mortals tenien més de 65 anys; 6 en tenien entre 55 i 64; 11 més entre 45 i 54; i les 15 restants menys de 44 anys.

Summary: El 37,2% de víctimes mortals a les carreteres catalanes d'aquest 2019 tenen més de 65 anys


Vox demana a la Mesa del Congrés que no atorgui la condició plena de diputats a Oriol Junqueras, Jordi Sànchez, Josep Rull i Jordi Turull. L'escrit que ha registrat el grup de Santiago Abascal al·lega que els diputats presos no han realitzat "formal ni materialment" el jurament o promesa d'acatar la Constitució que estableix l'article 4 del reglament. D'aquesta manera, es refereixen a les fórmules que van utilitzar els diputats presos en què van fer referències a l'1-O i la república catalana. Vox considera que han incomplert l'article 20.1.3 del reglament de la cambra i que no han adquirit la condició plena de diputats. Segons Vox, no hi ha dubtes que les fórmules dels diputats presos i en particular les de Sànchez i Turull "no són valides", "priven el sentit propi de l'acatament" i suposen un "frau de llei". Vox rebat que la presidenta del Congrés, Meritxell Batet, fes referencia a una sentència del Tribunal Constitucional per permetre les fórmules de prometatge o jurament. Segons el grup d'Abascal, pronunciar les paraules "amb lleialtat al mandat de l'1-O" implica tot el contrari del que exigeix aquesta sentència del TC 74/1991 esmentada per Batet.  "Cap interpretació de la presidenta del Congrés pot consentir que es prometi el càrrec sota aquesta fórmula", afegeix el text per després recordar que els fets de l'1-O s'estan jutjant al Tribunal Suprem pels suposats delictes de rebel·lió i sedició, entre altres.

Summary: Vox demana a la Mesa del Congrés que no atorgui la condició plena de diputats a Junqueras, Sànchez, Rull i Turull


El ple de l'Ajuntament de Salou aprovarà aquest dimecres el pressupost pel 2016. Uns comptes de 39.877.000 euros –tres dècimes superiors als del 2015– que pivoten, segons l'equip de govern, sobre tres eixos bàsics: el manteniment de les dotacions econòmiques relacionades amb la política social, l'increment dels diners destinats a serveis i manteniment de ciutat, i les aportacions a entitats socials, esportives o culturals. Pel que fa a les inversions, s'hi destinaran poc més de mig milió d'euros. El govern municipal de CiU i PSC també donarà llum verda, demà, a una moció per reclamar consens parlamentari i impulsar BCN World. Un text al qual no s'han sumat la resta de grups, cosa que ha lamentat l'alcalde Pere Granados. El regidor de Gestió Econòmica i soci de govern de Granados, el socialista Toni Brull, ha detallat els comptes salouencs per aquest 2016. D'una banda, ha destacat que es mantinguin els números en política social, amb partides com la de 323.800 euros per fer front a les necessitats socials actuals com l’ajuda a la compra de llibres, per pal·liar la pobresa energètica o les ajudes a les persones de la tercera edat per fer front a la taxa d'escombraries; 125.000 euros pel foment de l’ocupació o 105.000 euros més per plans ocupacionals exclusius pel manteniment de la ciutat. D'altra banda, ha insistit en l'augment d'un 1,23%, superant els deu milions d'euros, de les dotacions relacionades amb la millora de la ciutat. Finalment, ha remarcat que "pel govern és prioritària la col·laboració amb els diferents col·lectius i associacions que estan en contacte directe amb els nostres veïns i veïnes", per la qual cosa les diverses entitats de Salou rebran 2.625.716 euros, la mateixa quantitat que durant aquest any passat. Brull també s'ha referit a les inversions, dotades inicialment amb 525.000 euros que es poden veure augmentats amb el romanent de tresoreria del 2015, superior als dos milions d'euros. En aquest apartat es contempla la construcció d’un pas de vianants a cala Vinya (Cap Salou), la millora dels accessos a la platja Llarga i la instal·lació de fonts d’aigua, la millora del parc del carrer Brussel·les a l’alçada de platja Capellans, així com una actuació al parc i a la vorera del carrer Guillem de Claramunt i la millora de les finestres del pavelló de Ponent. Moció sobre BCN World CiU i PSC aprovaran en el ple de demà una moció relativa a BCN World sobre  la qual l’alcalde ha lamentat "que la resta de grups municipals hagin declinat assumir-la com a pròpia". "És una moció que busca consens parlamentari per tal que els grups polítics facin el possible per accelerar el tràmit de llicències; donat que es tracta d’un projecte que beneficia els grups socials i el territori", ha incidit. Així, Granados ha demanat "un suport real a la classe política perquè no es trunquin les expectatives de generar nous llocs de treball i riquesa al territori".

Summary: Salou aprovarà un pressupost pel 2016 de gairebé 40 MEUR, pràcticament idèntic al del 2015


La Comissió 9 d’Octubre, formada per entitats, sindicats i partits polítiques de l'esquerra i el valencianisme, ha demanat aquest dimarts a la delegació del govern espanyol al País Valencià que assumeixi la seva responsabilitat en les agressions de grups d'ultradreta ocorreguts en la manifestació convocada amb motiu de la diada valenciana. A través d'un comunicat conjunt la comissió exigeix la identificació i detenció dels violents, remarcant que hi ha suficients imatges i vídeos, que es poden posar a disposició de la delegació del govern espanyol, "si és que aquesta no pot identificar-los". Així mateix ha exigit la depuració de responsabilitats polítiques amb la dimissió del delegat del govern espanyol per incompliment de responsabilitats, la prohibició de simbologia de tipus nazi i feixista i de la seva exhibició pública així com un pla d’actuació concret per a l'eradicació dels grups violents dels camps de futbol i per a la garantia de l’exercici dels drets democràtics del poble valencià. La comissió està integrada per PSPV-PSOE, Compromís, ), Podem, Esquerra Unida del País Valencià, Esquerra Republicana del País Valencià (ERPV), Els Verds del País Valencià; els sindicats Comissions Obreres del País Valencià (CCOO-PV), Intersindical Valenciana, Unió General de Treballadors del País Valencià (UGT-PV) així com les entitats Acció Cultural del País Valencià (ACPV), Associació Cívica Tirant lo Blanc, Bloc d’Estudiants Agermanats (BEA), Ca Revolta, Escola Valenciana, Plataforma pel Dret a Decidir i Societat Coral El Micalet. Les mateixes manifesten que dilluns, en el context de la diada del 9 d’octubre, varen convocar una manifestació amb el lema 'Sí al valencià', degudament comunicada a la delegació del govern espanyol.  "Però quan vam arribar a la plaça de Sant Agustí per a iniciar els preparatius del començament de la manifestació, ens vam trobar amb que la plaça estava ocupada per un centenar d’ultres violents que protagonitzaven insults i agressions a persones que volien participar de la mobilització i a vianants que simplement passaven pel lloc, sense que la policia intervingués. El mateix grup ultra, posteriorment, va continuar assetjant i va ocupar la plaça del Parterre per a intentar provocar una finalització violenta de la manifestació", denuncien. Segons la comissió el realment greu "no és només l’existència de grups violents minoritaris, que existeixen en totes les societats europees" sinó que en les democràcies avançades, "els poders públics, el govern, garanteix la protecció i tranquil•litat de la ciutadania, i l’exercici dels drets democràtics de llibertat de manifestació, reunió i expressió front als grups violents minoritaris la intenció dels quals és pervertir el sentit mateix de la democràcia i l’aprofundiment de la mateixa per la via de la participació activa de la ciutadania".  "Ahir, a València, la delegació del govern espanyol va fer deixadesa de la seva responsabilitat, i no va protegir a les persones de la violència ultra, tot i que estava avisada, ni va garantir que la manifestació legal pogués transcorre amb normalitat. Ahir, la delegació del govern espanyol a València no va complir amb la seva obligació", denuncien.

Summary: La comissió 9 d'octubre exigeix la dimissió del delegat del govern espanyol per inacció policial davant violència ultra


Una trentena de membres dels CDR s'han concentrat aquest divendres al migdia davant de la Conselleria d'Agricultura, a la Gran Via de Barcelona, per reclamar la "sobirania alimentària" i una economia "social i solidària". A més, han repartit entre els vianants préssecs d'una cooperativa de Sant Boi de Llobregat i han fet allà mateix una paella per dinar. Prèviament han demanat d'entrar al departament, com prèviament havien fet al de Treball, però els responsables de la Conselleria ho han rebutjat. Els independentistes han desplegat una pancarta al passeig lateral de la Gran Via, han hissat una bandera estelada i han cuinat la paella, que s'han menjat ells mateixos. Patrulles de Mossos d'Esquadra i de la Guàrdia Urbana han fet acte de presència al lloc, i després de dialogar amb ells, els han permès seguir a la via pública. Només hi ha hagut un petit incident quan un jove ha intentat arrencar uns llaços grocs que els independentistes acabaven de lligar en algunes pilones de la vorera. La policia ha fet marxar el jove unionista.

Summary: Els CDR fan una paella popular i reparteixen préssecs davant d'Agricultura per demanar "sobirania alimentària"


El Jutjat Contenciós-Administratiu número 11 de Madrid té previst resoldre aquest divendres al migdia el recurs presentat per l'entitat Drets contra la prohibició d'entrar banderes estelades a l'estadi Vicente Calderón durant la final de la Copa del Rei de diumenge, que juguen el Barça i el Sevilla. El jutge ha donat de termini fins aquest divendres al matí a la Delegació del govern espanyol a Madrid i a la fiscalia perquè al·leguin el que considerin pertinent, i després decidirà. Segons han informat fonts judicials, el recurs de Drets és el primer que ha arribat als jutjats, i per tant, el posterior presentat pel FC Barcelona s'unirà a aquest i es dirimirà al mateix jutjat. El magistrat ha demanat a la Delegació que aporti el decret de prohibició, ja que Drets no ho ha fet. L'advocat i president de l'entitat, Sergi Blázquez, ha detallat que en el contenciós-administratiu han demanat "la suspensió automàtica per deixar sense efecte l'execució de la instrucció de la delegada del Govern", cosa que suposa que "el jutge ho ha de resoldre abans del partit" entre el FC Barcelona i el Sevilla CF. Concretament, l'entitat ha presentat "un recurs administratiu especial de protecció de drets fonamentals recollits a la Constitució espanyola i a la Declaració dels Drets Humans". Blázquez espera que "el jutjat revoqui la resolució" i "doni instruccions perquè es permeti l'entrada de les banderes". El recurs s'ha presentat aquest dijous al matí a un jutjat contenciós-administratiu de Madrid i s'ha fet a nom d'un soci del Barça amb entrada pel partit de diumenge. El text argumenta que l'ordre de la delegació del govern espanyol a Madrid "vulnera el dret a difondre lliurement els pensaments, les idees i les opinions mitjançant la paraula, l'escrit o qualsevol mitjà de reproducció" i la llibertat ideològica. El recurs detalla que aquest aficionat "vol anar a aquest esdeveniment esportiu amb la seva estelada" i que la prohibició de l'executiu espanyol "afecta de forma personal i directa al seu dret a la llibertat d'expressió i a la llibertat ideològica". A més, recorda que aquesta bandera va ser reconeguda mitjançant la resolució 497/X pel Parlament de Catalunya el 29 de gener de 2014 com a "símbol d'un anhel i d'una reivindicació democràtica, legítima, legal i no violenta". El contenciós-administratiu també esgrimeix que "l'exhibició de banderes estelades s'ha fet de forma massiva i general a les últimes finals de la Copa del Rei disputades pel FC Barcelona sense que això hagi produït cap alteració de l'ordre". Per tot plegat, l'associació Drets, a través d'aquest recurs, ha demanat la suspensió de l'ordre de la delegada del govern espanyol a Madrid, Concepción Dancausa, i l'emissió d'una nova ordre a les forces i cossos de seguretat especificant",de forma expressa, que les banderes estelades" poden ser portades i exhibides a l'estadi Vicente Calderón el 22 de maig a la final de la Copa del Rei.

Summary: Un jutge de Madrid decidirà aquest divendres sobre la prohibició de les estelades


La sèrie 'Vida perfecta', dirigida per Leticia Dolera a Movistar+, ha renovat per una segona temporada, segons ha confirmat la també actriu i directora a Twitter. "Amics, sabeu què? La vida continuarà sent imperfecta. Anem a per la segona!", ha piulat. Estrenada l'octubre d'aquest any, la sèrie de 8 capítols de 25 minuts se centra en la vida de tres dones que es troben en una crisi vital. El projecte ja va obtenir el premi a millor sèrie del Festival Canneseries i el premi especial d'interpretació per a les seves protagonistes, la mateixa Dolera, Aixa Villagrán i Celia Freijeiro i és la més nominada als Premis Feroz.

Summary: La sèrie 'Vida perfecta' confirma una segona temporada


El jutjat contenciós administratiu número 17 de Barcelona ha donat la raó a l’Ajuntament de Dosrius (Maresme) en relació al pagament de la quota a l’Associació de Municipis per la Independència (AMI), tombant així el recurs que va presentar la Delegació del Govern espanyol. La sentència conclou que el pagament de la quota a l’entitat és conseqüència del fet d’estar-hi inscrit, i recorda que tant la creació de l’AMI com l’adhesió de l’Ajuntament són dos fets que han estat permesos per l’administració. “El pagament de la quota no és un acte que tingui substantivitat pròpia, sinó que és conseqüència obligada d’un acte anterior ferm i executiu, per no haver estat impugnat”, apunta el jutge, de manera que no admet el recurs de la Delegació del Govern espanyol. El cas arrenca el setembre de 2015, quan la Delegació del Govern espanyol va impugnar l’acord de l’Ajuntament de Dosrius per pagar la quota anual de 750 euros a l’AMI, ja que considerava inconstitucional el fet de destinar diners públics a una entitat que té per objecte “promoure la partició de l’Estat”. En aquest sentit, assegurava que s’estaven vulnerant els principis de legalitat administrativa i d’objectivitat en l’actuació de l’administració.  L’Ajuntament de Dosrius, però, va negar que s’estiguessin vulnerant aquests principis, alhora que també va rebutjar que s’estigués infringint el principi de legalitat pressupostària. Al mateix temps, va al•legar que no es podia admetre el recurs contra el pagament de la quota si anteriorment no s’havia impugnat l’adhesió de l’Ajuntament a l’AMI, que es va aprovar al juliol del 2015.  Finalment, el jutge ha donat la raó al consistori, i s’ha remès a una sentència dels jutjats de Girona de l’any 2014, que van resoldre un cas similar vers l’Ajuntament de Mont-ras. En aquella sentència, el magistrat apuntava que si la llei permet l’associació entre municipis, s’ha de permetre que els consistoris paguin les pertinents quotes. Alhora, reconeixia que l’Ajuntament de Mont-ras formava part de l’AMI defensant una qüestió “d’interès comú”.  En aquest sentit, justificava que aquest ‘interès’ respon al procés polític en què es troba immers Catalunya, el qual és subscrit per nombrosos ajuntaments, segons han manifestat els regidors que els conformen. Finalment, el jutge del cas de Dosrius senyala que la sentència del magistrat del cas gironí indicava que també seria legal que un ajuntament amb una majoria política contrària a la independència s’adherís a una associació que defensés aquest posicionament.

Summary: El jutge tomba el recurs interposat per la Delegació del Govern contra l’Ajuntament de Dosrius per pagar la quota de l’AMI


L'expresident Carles Puigdemont demana a l'ANC "la màxima comprensió i lleialtat" al govern de Quim Torra després que l'entitat hagi fet públic un vídeo on titlla el Govern "d'autonomista" i on es pregunta si "continuaran incomplint promeses". En una atenció als mitjans des de Waterloo, Puigdemont ha defensat que Torra té "un dels rols més difícils", que és "afrontar-se a un Estat que no ha abandonat el conflicte amb Catalunya". "Li vam encarregar que tirés endavant amb unes circumstàncies molt difícils i enormes limitacions pressupostàries i competencials", ha argumentat l'excap de l'executiu. En aquest sentit, Puigdemont ha afegit que "pertoca a altres" contribuir a anar "més lluny del que el Govern pot en defensa de la República". En aquest paper, ha dit, avui "hi és" l'ANC, el Consell per la República o l'AMI. A més, ha fet valdre la "col·laboració de fa molts anys" amb l'assemblea i ha remarcat "el compromís de tothom" de tirar endavant la República. "En aquest compromís no hi sobra ningú i cadascú ha de tenir el seu rol", ha conclòs. "No estaríem aquí sense l'AMI, sense l'ANC, sense Òmnium, sense ERC, el PDeCAT, la CUP", ha afirmat Puigdemont, indicant que "cada organització decideix les seves pròpies estratègies". Preguntat pel congrés que celebra aquest dissabte La Crida i l'article de Marta Pascal reivindicant el paper del PDeCAT, Puigdemont s'ha limitat a dir que La Crida "és un espai polític, com ho és el PDeCAT" i ha descartat fer-ne més comentaris, al·legant que aquest divendres la reunió era amb l'AMI, un "espai de màxima transversalitat". Reunió amb l'AMI L'expresident ha fet aquestes declaracions després de mantenir una reunió de treball amb l'executiva de l'Associació de Municipis per la Independència, que s'ha desplaçat fins a Waterloo. Puigdemont, que ha recordat que va presidir l'AMI en el passat, ha agraït a l'associació la reunió. Per la seva banda, el president de l'AMI, Josep Maria Cervera, ha explicat que el viatge l'han fet per "donar normalitat" a la seva relació amb el "president legítim". "Sempre estarem al costat dels exiliats i els presos i tots aquells que pateixen la repressió de l'estat espanyol", ha afegit. A pocs dies del trasllat dels presos a Madrid per l'inici del judici de l'1-O, un dels temes que han abordat, ha explicat Puigdemont, és "com el món municipalista pot ajudar a la construcció d'un país lliure" amb la denúncia del que no és "acceptable en un sistema democràtic".

Summary: Puigdemont defensa el "difícil rol" de Torra i demana a l'ANC "comprensió i lleialtat" al Govern


L'exconseller Toni Comín ha assegurat aquest dimarts que amb la sentència del Tribunal Suprem contra els líders independentistes "Espanya ha fet un pas més cap al seu col·lapse com a estat de dret". En una concentració davant l'edifici de la Comissió Europea a Brussel·les, a la qual també ha assistit Carles Puigdemont i la resta d'exconsellers a l'exili, Comín ha fet una crida a la "mobilització pacífica" per "acostar-se a la llibertat definitiva". "No us atureu", ha demanat l'exconseller a la ciutadania. A més, Comín ha dit dirigint-se als líders empresonats que "el seu sacrifici no és inútil", malgrat ser "injust". "Sou el motor cap a la llibertat", ha afirmat. "Condemnant-los a ells ens condemnen a tots", ha dit Comín durant una manifestació organitzada per l'ANC per mostrar rebuig a la sentència del Suprem que ha aplegat mig centenar de persones. Per Comín, "un estat que converteix els drets bàsics en delicte, és un estat que col·lapsa". "Ahir va ser un dia d'esperança en el sentit que Espanya va fer un pas més en el seu col·lapse i Catalunya un pas més en la seva llibertat", ha remarcat.   A més, Comín ha avisat que la "repressió no acabarà amb un problema polític" i ha dit que "l'única solució real i estable al conflicte" és "l'autoderminació". Al seu torn, Puigdemont ha fet una breu intervenció agraint els suports internacionals. "Aquesta crisi no és una qüestió només catalana, sinó de la qualitat de la democràcia europea", ha subratllat l'expresident.

Summary: Comín: "Espanya ha fet un pas més cap al seu col·lapse com a estat de dret"


El Pacte Nacional pel Referèndum aplega ja més de 5.000 persones que recolliran signatures durant el dia de Sant Jordi a favor de la celebració d'un referèndum. Les entitats del pacte han volgut escenificar unitat aquest dissabte i han fet una crida perquè diumenge no sigui només el dia de la rosa i del llibre, sinó també "el dia de la reivindicació democràtica del referèndum, de l'expressió de l'anhel col·lectiu d'un poble que vol decidir el seu futur", ha apuntat el coordinador del Pacte Nacional, Joan Ignasi Elena, en un acte celebrat a La Rambla amb representants d'UGT, CCOO, Unió de Pagesos, l'Associació Catalana de Municipis, Òmnium Cultural, l'ANC, l'AMI, Casa Nostra Casa Vostra i USTEC, entre d'altres. Les entitats adherides al Pacte Nacional pel Referèndum han donat el tret de sortida aquest dissabte a la recollida de suports al referèndum del dia de Sant Jordi. Entitats independentistes, associacions de caire social i sindicats s'han fet una foto de família a La Rambla, un dels escenaris principals de la venda de roses i llibres aquest diumenge.  El coordinador, Joan Ignasi Elena, ha destacat que la diversitat de les entitats que integren el Pacte és "l'expressió clara que això no és cosa de quatre, sinó que és una reclamació de la immensa majoria dels ciutadans de Catalunya", que tenen "molt clar", ha continuat, que "són una nació, que en tant que nació són sobirans i que com a sobirans tenen dret a decidir el seu futur". "La gent del món sindical, de les associacions d'empresaris, de les entitats socials tenim clar quina és la voluntat majoritària del poble", ha afegit. Elena ha fet una crida perquè diumenge no sigui només el dia de la rosa i del llibre, sinó que serveixi també perquè els catalans demostrin el seu suport al referèndum. De moment, ja són 5.000 els voluntaris que recolliran signatures en més de 1.000 punts repartits per tot el país.  Ha agraït la participació de persones individuals, però també ha donat les gràcies a les entitats que oferiran els seus espais per recollir suports. Després del parlament d'Elena, les entitats s'han fet una foto de família amb una pancarta sota el lema 'Voto referèndum'. Han assistit a l'acte, entre d'altres, el president d'Òmnium Cultural, Jordi Cuixart, el secretari general d'UGT de Catalunya, Camil Ros, el de CCOO, Javier Pacheco, i el president de l'Associació Catalana de Municipis, Miquel Buch.

Summary: El Pacte Nacional pel Referèndum aplega més de 5.000 persones per recollir suports durant el dia de Sant Jordi


C’s i PPC han anunciat que no participaran en les votacions de les propostes de resolució sobre el referèndum i el procés constituent en el marc del debat de política general per “motius de legalitat”. De fet aquests dos grups juntament amb el PSC ja havia demanat a la Mesa que reconsiderés l’admissió a tràmit de les propostes de JxSí i la CUP sobre aquestes dues qüestions. La portaveu de JxSí, Marta Rovira, i la presidenta de la CUP al Parlament, Anna Gabriel, els han retret que no participin de les votacions. “Si no s’està d’acord tenen un botó vermell que dui ‘no’, l’apreten i ja està. Això és el debat parlamentari”, ha defensat Rovira. En la mateixa línia, Gabriel ha assegurat que la CUP donarà una “lliçó de no fractura votant fins i tot allò que no es comparteix”.

Summary: C’s i PPC no participaran de les votacions sobre el referèndum i el procés constituent


El PDECAT i En Comú Podem i busquen "solucions parlamentàries" per impedir o demorar el nomenament de l'exministre de l'Interior, Jorge Fernández Díaz, com a president de la Comissió d'Exteriors del Congrés dels Diputats. La designació s'ha de fer efectiva aquest dimecres a proposta del PP i amb l'aval del PSOE, després que el portaveu dels socialistes espanyols, Antonio Hernando, anunciés aquest dilluns que el seu grup no donarà suport a Fernández Díaz, però tampoc s'hi oposarà ni presentarà un candidat alternatiu. Els grups estudien la possibilitat de no assistir a la Comissió per impedir d'aquesta manera que hi hagi el quòrum suficient per fer efectiu el nomenament. El portaveu d'ERC al Congrés, Gabriel Rufián, també ha anunciat el rebuig de la seva formació a la designació de Fernández Díaz.  Els portaveus d'aquestes formacions, així com el del PNB, han criticat durament la pretensió dels populars de designar un ministre que ha estat reprovat pel Congrés dels Diputats. "Quin sentit té que a un polític al que el Congrés ha reprovat, ara pretengui ser nomenat responsable d'una Comissió?" ha preguntat el portaveu del PDECAT, Francesc Homs, que ha afegit que si no hi ha confiança per a un càrrec "tampoc n'hi hauria d'haver per un altre". Per aquest motiu ha demanat al PSOE que "sigui conseqüent" amb el vot que va fer a favor de la reprovació de Fernández Díaz i no permeti ara la seva designació.  El portaveu d'En comú Podem, Xavier Domènech, ha afirmat que en la mesura que Fernández Díaz va ser reprovat pel Congrés seria "inaudit" que se'l "premiés" amb la presidència de la Comissió d'Exteriors. "Seria u insult al Congrés dels Diputats", ha afirmat abans de demanar "una reflexió col·lectiva" per impedir-ne el nomenament. El portaveu del PNB, Aitor Esteban, també ha advertit al PP i al PSOE que no podran comptar amb la seva formació per aconseguir el quòrum que faci possible el nomenament.  El portaveu d'ERC al Congrés, Gabriel Rufián, ha assegurat que aquest seria un nomenament "indigne" que es farà efectiu gràcies al PP, i a les seves "marques blanques", en referència a C's i al PSOE.

Summary: PDECAT i En Comú Podem busquen fórmules per impedir o demorar el nomenament de Fernández Díaz


Societat Civil Catalana ha fet una crida a superar la "confrontació" històrica per afrontar la recuperació econòmica des d'una nova etapa de "col·laboració". "L'època de la discussió, l'odi i els retrets ha de formar part del passat, donant pas a una nova realitat en la qual destaqui el retrobament i l'amistat civil. Només d'aquesta manera serà possible tornar a situar Catalunya com el motor econòmic que històricament ha estat", ha defensat l'entitat en un comunicat. Entre les mesures que proposen destaquen un ingrés bàsic per cobrir les necessitats fonamentals; una reducció dels organismes que depenen de la Generalitat; una reforma de la llei electoral "justa i equilibrada" i el retorn de les empreses que han traslladat la seva seu. SCC fa una crida a organitzacions cíviques i polítiques, sindicats, organitzacions empresarials i a tota la ciutadania per "establir una dinàmica d'acord i de col·laboració" que permeti la recuperació econòmica i democràtica "com més ràpid possible". "Proposem deixar enrere la dècada de desunió entre catalans per impulsar una dècada de retrobament i amistat civil", afegeixen.  Entre les mesures que l'entitat posa sobre la taula també hi ha el desenvolupament del Corredor Mediterrani; el reconeixement de les dues llengües pròpies com un "gran patrimoni cultural i econòmic"; i potenciar l'àrea metropolitana de Barcelona.

Summary: SCC reclama superar la "confrontació" històrica per afrontar la recuperació econòmica


La tinent d'alcaldia d'Ecologia, Urbanisme i Mobilitat de l'Ajuntament de Barcelona, Janet Sanz, ha celebrat aquest dilluns a la tarda que el Govern hagi anunciat un calendari específic pel tancament de la presó Model i ha dit confiar que es compleixi "per definir quan més aviat millor els usos d'aquest espai tant reivindicat". En aquest sentit, mentre es treballa per fer les modificacions de planejament necessàries per traslladar tant la Model com la Trinitat a la Zona Franca, la tinent d'alcalde ha recordat que el passat 31 de gener el consistori ja es va reunir amb els veïns de l'esquerra de l'Eixample per actualitzar el pla director d'equipaments previstos a la zona de l'any 2009. Un procés que esperen enllestir en el pròxim trimestre per definir els usos en un termini màxim de vuit mesos. A l'espera que es concreti, el que sí que ha avançat Sanz és que es reservarà un espai per a la memòria històrica. En roda de premsa poques hores després que el conseller de Justícia, Carles Mundó, hagi anunciat que la presó Model tancarà abans d'aquest estiu, Janet Sanz ha destacat que el fet que ja existeixi un calendari específic "evidencia que la feina feta entre l'Ajuntament de Barcelona i la Generalitat en aquests mesos ha estat rigorosa i bàsica per començar a caminar" i fer realitat el retorn de l'equipament a la ciutat. Sobre el procés per definir els usos dels terrenys de la Model, Sanz ha destacat que els processos participatius "se sap quan comencen però no quan acaben" i que la voluntat del consistori és "anar el més ràpid possible" per aglutinar les propostes dels veïns en un termini màxim de 6 a 8 mesos per després començar a treballar en els projectes concrets.  Per últim, sobre el conveni signat amb la Generalitat per al trasllat de la Model i la construcció d'habitatge social a Trinitat Vella, Sanz ha assegurat que l'Ajuntament de Barcelona "farà tot el que li correspongui pel seu compliment".

Summary: L'Ajuntament de Barcelona celebra que el tancament de la Model tingui calendari i espera que la Generalitat el compleixi


Una quarantena de socis de l'Ateneu Barcelonès han fet arribar una carta a la Junta Directiva per expressar el seu malestar per com s'està gestionant la institució durant la crisi del coronavirus. Els signants -entre els quals hi ha l'exvicepresidenta de l'entitat, Gemma Calvet, l'arquitecta Beth Galí i l'exdirectora de la Fundació Miró, Rosa Maria Malet- demanen la retirada de l'ERTO presentat per l'entitat, denunciat per la Intersindical-CSC per "possible frau" a la Seguretat Social. També lamenten que el tancament de la seu ha suposat una aturada de l'activitat excessiva, atribuïda a la "manca d'iniciativa i creativitat" de la Junta, a la qual retreuen a més que no hagi "acompanyat" els socis, per exemple, amb reduccions de les quotes.  El descontent d'aquesta quarantena de socis es concreta en una sèrie de peticions a la Junta que dirigeix Jordi Casassas Ymbert, així com en un formulari públic de suport als seus posicionaments. El que demanen els signants és la retirada "amb efectes immediats" de l’ERTO, l’adopció de mesures que facilitin el teletreball adaptat a les possibilitats de cada treballador, la implementació d’un pla de serveis i una programació "adequats" a l’actual situació d’excepcionalitat, i que es convoqui una compareixença telemàtica de la Junta davant els socis per donar les explicacions necessàries. La gota que ha fet vessar el got ha estat, segons els signants, la darrera comunicació adreçada els socis, datada del 29 d'abril. Un text que al seu parer "denota una manca de transparència que malauradament està sent habitual durant tot el mandat de l'actual junta directiva, ometent informació essencial per poder valorar les decisions preses".  Els socis expressen "preocupació i sorpresa" per la gestió de la institució duran aquestes setmanes en què ha estat tancada. "El tancament de la seu física no hauria d’haver suposat en cap cas una aturada d’activitat tan dràstica com la que estem patint", exposen en primer lloc. Al seu parer la Junta mostra "manca d’iniciativa i creativitat, i mostra la seva poca vocació de servei als socis, a la ciutat i al país".  En aquest sentit, observen que no s’ha dut a terme "cap mesura d’acompanyament" als socis, ja que no s’han plantejat reduccions de quota, especialment per aquells que hagin pogut patir més l’impacte econòmic, ni s’han habilitat serveis específics pels nostres socis d’edat avançada especialment colpejats per aquesta crisi. L'ERTO aplicat és l'altre blanc de les crítiques dels socis signants. El text destaca que s'ha optat per aplicar-lo "unilateralment". L'expedient va ser denunciat davant la Inspecció de Treball la setmana passada per la Intersindical-CSC, per entendre que la plantilla segueix treballant des de casa (possible frau a la Seguretat Social) i, també, per "manca de transparència" a l'hora de decidir els percentatges de reducció de jornada, que segons el sindicat, afecta menys els caps d'àrea i més la plantilla de base “que pateix el gruix de la retallada salarial”.  Els socis que han secundat aquesta carta/manifest són Joan Abellà, Conxa Aguirre, Esteve Almirall, Joan Ane, Jordi Ascensi, Miquel Barceló, Lourdes Beneria, Esteve Bonell, Gemma Calvet, Manel Camós, Guillem Carol, Josep Maria Carreras, Josep Lluís Checa, Teresa Coch, Jesús Conte, Pilar de Torres, Ricard Faura, Joan Ferran, Miquel Fort, Beth Galí, Joan Gómez Escofet, Carme Gual, Elisenda Guarro, Josep Maria Lloveras, Rosa Maria Malet, Anna Mèlich, Pau Miserachs, Pep Montes, Xavier Muñoz Puiggros, Josep Nieto, Stefan Rating, Genís Roca, Josep Rodríguez-Roca, Josep Maria Sala, Josep Maria Sanahuja, Josué Sallent, Anna Saura, Joan Torres i Julio César Zino.

Summary: Una quarantena de socis de l'Ateneu Barcelonès censuren la gestió de la institució durant la crisi de la covid-19


Un veí de Guissona (Segarra) ha acceptat dos anys de presó per abusar sexualment d'una noia de quinze anys, l'any 2016. L'acusat, de llavors 39 anys, es va trobar amb la jove pels carrers de Lleida i la va convèncer per anar a casa seva, a Guissona. Segons fonts judicials, la noia hauria accedit ja que s'havia escapat de casa i l'home li oferia un lloc on dormir. Un cop al pis, l'acusat, "aprofitant-se de la seva inestabilitat emocional", li va proposar mantenir relacions sexuals i la menor hi va accedir perquè no la fes fora. El judici havia de tenir lloc aquest dimecres a l'Audiència de Lleida però les parts van arribar a un acord dimarts per la qual cosa la vista no s'ha celebrat. Tot i que la fiscalia demanava inicialment nou anys de presó per l'home, la pena s'ha rebaixat fins al dos anys de presó tenint en compte els atenuants de reparació del dany, ja que l'acusat ja va indemnitzar la noia per danys morals, i perquè l'home va al·legar que desconeixia l'edat de la víctima. L'acord contempla també que se li imposin cinc anys de llibertat vigilada.

Summary: Accepta dos anys de presó per abusar sexualment d'una menor a Guissona


Regidors del govern de Badalona han arribat en bloc als Jutjats d'Instrucció de la ciutat enmig d'aplaudiments i crits de suport d'un centenar de persones. Aquest matí declaren els regidors Oriol Lladó, José Antonio Téllez i Agnès Rotger en qualitat d'investigats per un delicte de desobediència per haver obert l'Ajuntament el 12-O. L'alcaldessa Dolors Sabater ha reivindicat la sobirania municipal i ha denunciat la instrumentalització de la política "en connivència amb la justícia". "Prou senyor Albiol", ha etzibat en una atenció als mitjans.  Amb l'alcaldessa Dolors Sabater al capdavant, regidors del govern de Badalona han arribat al Jutjat d'Instrucció de Badalona quan faltaven pocs minuts per les 10 del matí. També els acompanyava el regidor del grup de Convergència Ferran Falcó. Un centenar de persones els han rebut amb aplaudiments i crits com "no esteu sols" o "ni un pas enrere". En una atenció a la premsa, Dolors Sabater ha demanat al regidor del PP Xavier Garcia Albiol que deixi d'utilitzar Badalona "per fer carrera política i projectar-se". "Prou senyor Albiol. Que ens deixi treballar i que l'Estat respecti la sobirania municipal", ha reblat.  A la porta dels Jutjats s'ha pogut veure com l'alcaldessa ha abraçat els regidors José Antonio Téllez i Oriol Lladó just abans d'entrar a l'edifici.  El republicà i primer tinent d'alcalde Oriol Lladó estava citat a declarar a les 10 del matí. El segon tinent d'alcalde José Antonio Téllez ho estava a les 10.30 hores. La regidora de Serveis Socials Agnès Rotger estava citada a les 11.  Aquest dimecres serà el torn de la quarta tinent d'alcalde Eulàlia Sabater, de la regidora de Participació Fátima Taleb i del regidor d'Espais Públics Francesc Duran.   Tots ells estan citats a declarar en qualitat d'investigats per un acte de desobediència, perquè van obrir l'Ajuntament el passat 12 d'octubre, dia de la Hispanitat. L'origen és la denúncia presentada pel  PP de Xavier Garcia Albiol. Mostres de suport A les portes dels Jutjats hi havia alcaldes i regidors d'ERC de diferents municipis. També s'han pogut veure dirigents o representants de la CUP, En Comú Podem, ANC o AMI.  La secretaria general d'ERC, Marta Rovira, ha demanat que la justícia estigui al costat dels ciutadans i no dels interessos polítics. La diputada de la CUP al Parlament Gabriela Serra ha etzibat que "el regne del 78 s'ha acabat". Ha clamat per una "democràcia activa i participativa", amb "capacitat de decisió" i exercint la sobirania" El president de l'ANC, Jordi Sánchez,  ha assegurat que la denúncia del PP "només volia incendiar la convivència de la ciutat". El vicepresident de l'AMI i alcalde d'Argentona, Eudald Calvo, ha lamentat que "elements de la dreta qüestionin els drets dels municipis" i ha afegit que no es pot tolerar que "es dinamiti la sobirania dels pobles". Sonia Ferrer, diputada al Congrés d'En Comú Podem, ha qualificat els fets com "un atac a la sobirania local".

Summary: El regidors de Badalona arriben als jutjats enmig d'aplaudiments i crits de suport


El Tribunal Suprem ha resolt finalment per unanimitat a favor dels bancs el litigi sobre qui s’ha de fer càrrec d’abonar la part de l’impost de Transmissions Patrimonials i Actes Jurídics Documentats (AJD) que deriva de la constitució d’una hipoteca. Els magistrats han estudiat dos recursos contra sentències de l’Audiència Provincial d’Oviedo i han acordat que el pagament incumbeix a aquell que rep la hipoteca. Han adoptat la decisió adduïnt a la jurisprudència de la Sala III del propi Tribunal Suprem, que va decretar abusives les clàusules per la concessió de préstecs però que no va aclarir el repartiment de costos derivat dels impostos de l’Estat. Segons els magistrats, en la mesura que el subjecte passiu de l’impost és el prestatari, ha de ser ell, el client, qui es faci càrrec de pagar-lo. En canvi  el Suprem estableix que pel que fa a l’altre part de l’impost sobre els documents notarials, l’impost s’abonarà a parts iguals entre el prestamista i el client, mentre que la part de les còpies l’haurà de pagar qui les sol·liciti. És una decisió avançada pel Suprem a les parts abans de redactar el text de la sentència, que es donarà a conèixer en els pròxims dies.

Summary: El Suprem dona la raó als bancs i avala que carreguin als clients l’impost de les hipoteques


El Jutjat Penal 3 de Manresa ha celebrat aquest dimecres la vista de conformitat entre el ministeri fiscal i l'acusat d'amenaçar de mort l'alcalde de Sant Salvador de Guardiola el passat mes de juny. La Fiscalia, que demanava dos anys de presó, ha proposat una rebaixa de pena de fins a sis mesos, mentre que l'acusació particular no s'ha presentat. Degut a un malentès entre l'acusat i la seva defensa, l'home ha acceptat l'acord als passadissos del Jutjat, però no ha reconegut els fets davant del jutge i, per tant, aquest l'ha emplaçat a celebrar el judici el 9 de març i la vista de conformitat ha acabat sense acord. De moment, l'acusat té una ordre d'allunyament que li prohibeix apropar-se al poble.  Els fets van tenir lloc el passat 9 de juny al carrer Reina Sofia de Sant Salvador de Guardiola quan, segons l'escrit del fiscal, l'acusat va cridar davant de diversos testimonis: "mataré l'alcalde, em follaré la seva dona i mataré els seus fills, sé on viuen perquè aquesta casa és meva".  L'acusat, que aquest dimecres ha assistit a la vista de conformitat prèvia al judici, ha negat els fets i ha acusat l'alcalde d'inventar-se les amenaces amb l'objectiu de fer-lo fora del poble. "És un racista i no em vol a Sant Salvador de Guardiola", ha dit.  Sense acord per error Durant l'acord de conformitat d'aquest dimecres, la Fiscalia ha proposat una rebaixa de la pena de dos anys a sis mesos de presó, mentre que l'acusació particular no s'ha presentat. L'acusat ha acceptat l'acord fora de la sala, però un cop a dins ha negat els fets. Per això, el jutge l'ha emplaçat a celebrar el judici, que finalment tindrà lloc el proper 9 de març. De moment, l'acusat té una ordre d'allunyament que li impedeix apropar-se al poble.   La seva advocada, Montse Pujol, ha explicat que intentaran que en la vista de conformitat prèvia al judici del proper 9 de març, l'acusat accepti la pena de sis mesos de presó i computar-los per treballs a la comunitat o bé per un internament en un centre psiquiàtric tenint en compte els seus antecedent tòxics. L'acusat acumula nombrosos antecedents policials.

Summary: L'acusat d'amenaçar de mort l'alcalde de Sant Salvador de Guardiola nega els fets davant del jutge